text: Hvalens sidste rejse planlagt
  17 juni 2010 kl. 09.26
  Skov- og Naturstyrelsen har planlagt den sidste rejse for den strandede finhval i Vejle Fjord.
  Natur- og vildtreservator Henrik Lykke Sørensen, Skov- og Naturstyrelsen i Blåvandshuk, regner med, at hvalen dør i løbet af få timer.
  - Når hvalen er død, skal den bugseres ind til havnen i Vejle, hvorefter den skal fragtes til Statens Naturhistoriske Museum i København, oplyser Henrik Lykke Sørensen.
  
  Skelettet skæres fri
  I København skal skelettet skæres ud, hvorefter det skal udstilles. Kødet skal destrueres.
  Hvalmuseet i Gram er også interesseret i at udstille skelettet.
  Torsdag formiddag var hvalen stadig i livet. Det røbede små pust fra åndehullet og små bevægelser med halen. Den er begyndt at få kramper, og det tyder på, at den ikke har langt igen.
  Omkring 50 tilskuere fulgte hvalens sidste timer fra bredden.
  Ritzau skriver, at stemningen var mat, og tilskuerne var tydeligt påvirket af situationen.
  I går svømmede flere personer ud til hvalen for at røre ved den, og en udlænding kravlede op på den.
  Vejle Idrætsforening har aflyst et motionsløb ved Vejle Fjord i aften på grund af trafikkaos på Ibæk Strandvej.
  